
A ritmikai készségek és a hangszínhallás fejlődésének vizsgálata kora gyermekkorban online diagnosztikus mérőeszköz alkalmazásával

A zenei nevelés a zenei képességeken kívül is jótékony hatással bír más képességekre, például az olvasás elsajátítására (Honbolygó és Lukács, 2021; Janurik, 2008), ezért is elsődleges, hogy a ritmikai készségek fejlesztése megvalósuljon. A beszédhanghallásnak szintén szerepe van az olvasás elsajátításában, amely spontán fejlődő készség a beszéd elsajátításával kezd el működni (Fazekasné, 2021). Kutatásom célja volt a ritmikai készségek és a hangszínhallás vizsgálata, összefüggéseik feltárása a beszédhanghallással kora gyermekkorban.
Az Elektronikus Diagnosztikus mérési rendszer (eDia) felületén fejlesztett bölcsődés korúak (N=32) zenei észlelését vizsgáló tesztem megbízhatónak bizonyult (Cronbach alfa=0,781). Az online zenei teszten elért teljesítmény 69,28% (SD=19,32). A gyerekek a ritmika alteszten gyengébben (55,6%), a hangszínhallás teszten ügyesen (83,95%) teljesítettek. A vizsgált életkorok között a tempó észlelés (F=4,359, p=0,05), és a ritmus észlelés (F=4,291, p=0,05) fejlődése szignifikáns. Összefüggést találtam a kisgyermekek ritmikai észlelése és beszédhanghallása között (r=0,497, p<0,001), valamint a tempóérzék és a beszédhanghallás képességei között (r=0,482, p<0,05). Kevés kutatás irányul ezen készségek vizsgálatára kora gyermekkorban, kutatásom ilyen szempontból hiánypótló.



